b'\n_START_ARTICLE_\nTepe Sialkas\n_START_SECTION_\nIstorija\n_START_PARAGRAPH_\nGyvenviet\xc4\x97s \xc4\xafsik\xc5\xabrimas siejamas su hipotetine Zajanderudo kult\xc5\xabra, klest\xc4\x97jusia Zajanderudo up\xc4\x97s baseine VI t\xc5\xabkst. pr. m. e., kurios \xc4\xaftaka gal\xc4\x97jo siekti Tepe Sialk\xc4\x85. Tepe Sialkas yra dykumos pakra\xc5\xa1tyje, ta\xc4\x8diau vietinis \xc5\xa1altinis nuo senov\xc4\x97s teik\xc4\x97 vandens, sukurdamas palankias s\xc4\x85lygas kult\xc5\xabrai vystytis. Seniausi radiniai siekia jau VII t\xc5\xabkst. pr. m. e._NEWLINE_Tepe Sialk\xc4\x85 sudaro dvi archeologin\xc4\x97s kalvos, sutartinai vadinamos \xc5\xa1iaurine ir pietine, o jo istorija dalinama \xc4\xaf \xc5\xa1e\xc5\xa1is laikotarpius. Pirmaisiais dviem laikotarpiais (iki IV t\xc5\xabkst. pr. m. e.) gyventojai gyveno \xc5\xa1iaurin\xc4\x97je kalvoje, gamino primityvi\xc4\x85 keramik\xc4\x85 ir jau mok\xc4\x97jo apdirbti var\xc4\xaf._NEWLINE_IV t\xc5\xabkst. pr. m. e. prad\xc5\xbeioje \xc5\xa1iaurin\xc4\x97 kalva buvo apleista, ta\xc4\x8diau gyventojai \xc4\xafsik\xc5\xabr\xc4\x97 pietin\xc4\x97je kalvoje. Taip prasid\xc4\x97jo tre\xc4\x8diasis laikotarpis. Tuo metu suklest\xc4\x97jo puiki Tepe Sialko keramika, da\xc5\xbeniausiai vaizduojanti \xc4\xafvairius gyv\xc5\xabnus. J\xc4\x85 jau gamindavo ant puod\xc5\xbeiaus rato. U\xc5\xbesimezg\xc4\x97 prekybiniai ry\xc5\xa1iai su S\xc5\xabzais toli vakaruose._NEWLINE_Apie 3000 m. pr. m. e. mieste prasid\xc4\x97jo did\xc5\xbeiausio klest\xc4\x97jimo laikotarpis (ketvirtasis). Tepe Sialke pastatytas zikuratas, kuris yra seniausias \xc5\xbeinomas tokio tipo statinys pasaulyje. Ma\xc5\xbedaug tuo metu gyvenviet\xc4\x97 \xc4\xafsijung\xc4\x97 \xc4\xaf prekybin\xc4\x99 sistem\xc4\x85, ap\xc4\x97musi\xc4\x85 vis\xc4\x85 Irano kalnyn\xc4\x85 ir buvo viena i\xc5\xa1 tarpini\xc5\xb3 sto\xc4\x8di\xc5\xb3 lazurito prekyboje tarp Mesopotamijos ir Badach\xc5\xa1ano. \xc4\x8cia prasid\xc4\x97davo De\xc5\xa1te dykumos karavan\xc5\xb3 kelias \xc4\xaf Tepe Hisar\xc4\x85. Tepe Sialkas grei\xc4\x8diausiai sudar\xc4\x97 dal\xc4\xaf Proto-Elamo kult\xc5\xabros ir \xc4\x8dia randama nema\xc5\xbeai \xc5\xa1ios kult\xc5\xabros artefakt\xc5\xb3, \xc4\xafskaitant ir proto-Elamo ra\xc5\xa1to lenteles._NEWLINE_Apie XXIV a. pr. m. e. gyvenviet\xc4\x97 apleista d\xc4\x97l ne\xc5\xbeinom\xc5\xb3 prie\xc5\xbeas\xc4\x8di\xc5\xb3 ir daugiau nei t\xc5\xabkstant\xc4\xaf met\xc5\xb3 \xc4\x8dia niekas negyveno. Tuo metu nunyko ir prekybinis kelias tarp S\xc5\xabz\xc5\xb3 ir Tepe Hisaro. Tik apie XII a. pr. m. e. \xc4\x8dia v\xc4\x97l \xc4\x97m\xc4\x97 keltis nauji gyventojai. Jie k\xc5\xabr\xc4\x97si senojo miesto (pietin\xc4\x97s kalvos) griuv\xc4\x97si\xc5\xb3 vietoje. Tai buvo gele\xc5\xbeies am\xc5\xbeiaus \xc5\xbemon\xc4\x97s, o j\xc5\xb3 keramika buvo paprasta, pilko atspalvio._NEWLINE_Paskutinis, \xc5\xa1e\xc5\xa1tasis, gyvenviet\xc4\x97s laikotarpis prasid\xc4\x97jo apie IX a. pr. m. e., kuomet gyvenviet\xc4\x97 dar kart\xc4\x85 sugriauta, o sen\xc5\xb3j\xc5\xb3 gyventoj\xc5\xb3 vietoje atsik\xc4\x97l\xc4\x97 nauji, grei\xc4\x8diausiai kalb\xc4\x97j\xc4\x99 iran\xc4\x97n\xc5\xb3 kalba. Jie labiausiai \xc5\xbeinomi d\xc4\x97l savitos keramikos, kuriai b\xc5\xabdingi \xc4\x85so\xc4\x8diai su ilgais snapais._NEWLINE_VIII a. pr. m. e. miestas buvo galutinai sunaikintas ir apleistas. V\xc4\x97lesniais laikais netoli jo \xc4\xafsik\xc5\xabr\xc4\x97 Ka\xc5\xa1anas.\n_START_SECTION_\nArcheologija\n_START_PARAGRAPH_\n1933, 1934 ir 1937 m. \xc4\x8dia kasin\xc4\x97jo archeolog\xc5\xb3 ekspedicija, vadovaujama Roman Ghirshman. Tarp 1999 ir 2004 m. kasin\xc4\x97jimai atnaujinti Pensilvanijos universiteto ir Irano kult\xc5\xabros paveldo organizacijos paj\xc4\x97gomis._NEWLINE_Dauguma Tepe Sialko radini\xc5\xb3 buvo i\xc5\xa1ve\xc5\xbeti \xc4\xaf Pranc\xc5\xabzij\xc4\x85, kur saugomi Luvre. Dalis j\xc5\xb3 eksponuojami Brit\xc5\xb3 muziejuje, Niujorko miesto meno muziejuje, Irano nacionaliniame muziejuje ir kitur.'